Pia Christiansen (vas.) ja Marjatta Svennevig vuonna 1966.**Pia Christiansen** (v. 1966–1982 **Määttänen**) on suomalainen entinen malli, toimittaja ja televisiokasvo, joka juonsi vuosina 1976–1990 Mainostelevision suosittua toivekonserttiohjelmaa *Toivotaan, toivotaan*.

Pia Christiansenin vanhemmat olivat norjalaissukuinen, Venäjän Vologdassa syntynyt sellu- ja paperiteollisuuden diplomi-insinööri Rolf Christiansen (1917–1982) ja Intiassa syntynyt, yli satavuotiaaksi elänyt Ringa o.s. Andersin (1912–2017). Pia Christiansen kävi Tampereella ruotsinkielisen koulun ja sitten Helsingissä Hankenin sihteerilinjan. Vuonna 1965 Eileen Ford kiinnostui mallintöitä jo Suomessa tehneestä Christiansenista ja kutsui tämän New Yorkiin työskentelemään mallitoimistonsa listoilla. Kesällä 1966 Christiansen avioitui toimittaja Sakari Määttäsen kanssa, ja he asuivat molemmat New Yorkissa aviomiehen toimiessa 1966–1973 ensin *Viikkosanomien* palveluksessa ja sitten freelance-toimittajana. New Yorkissa Christiansen sai tuntumaa mallin työn ohella myös valokuvaamiseen, ja hänen kuviaan Etelä-Amerikasta julkaistiin Sakari Määttäsen juttujen kuvituksena *Helsingin Sanomissa*.

Määttästen perhe palasi Suomeen vuoden 1974 paikkeilla. Pian MTV:n ohjaaja Arja Rinne ehdotti Christiansenille juontajan tehtäviä hyvän alun saaneessa *Toivotaan, toivotaan* -ohjelmassa, jonka toinen juontaja Helena Kokko oli päättänyt siirtyä Yleisradioon. Christiansen juonsi ohjelmaa ensin Jukka Virtasen ja sitten vaihtuvien esiintyjien kanssa läpi 1980-luvun, kunnes ohjelman viimeinen jakso esitettiin tammikuussa 1990.

Christiansen toimi 1980-luvulla myös Interpedia-järjestön lehden päätoimittajana ja on ollut aktiivinen adoptioperheiden asioissa. Hänellä on yksi biologinen poika ja kaksi adoptoitua tytärtä, toinen intiaani- ja toinen korealaistaustainen. Christiansen ja Määttänen erosivat 1980-luvun alussa.

*Helsingin Sanomien* televisiokriitikko Jukka Kajava kehui harvoin MTV:n ohjelmia, mutta kiitteli vuonna 1981 Määttäsen toimintaa ohjelman *Toivotaan, toivotaan* juontajana. Kajavan mukaan Määttänen on omalla toimittajan työllään taatusti vaikuttanut yleiseen mielipiteeseen erilaisten sairauksien hoitoon liittyneillä teemakeräyksillä: "*Toivotaan, toivotaan* -ohjelmista on varmasti vuosien mittaan opittu paljon, on annettu ennakkoluulojen löystyä, väärän tiedon korvautua oikealla."

Vuoden 1987 eduskuntavaaleissa Christiansen oli Helsingissä ehdokkaana Liisa Kulhian ryhmästä, josta ei kuitenkaan kukaan tullut valituksi.

Pia Christiansen viettää eläkepäiviään Espanjassa.

Lähteet
-------

1. ↑  Kajava, Jukka: Vanhat tutut palasivat.  *Helsingin Sanomat*, 7.9.1976, s. 35. Näköislehti (maksullinen).
2. ↑  Toivotaan, toivotaan *Yle Vintti / Muistikuvaputki*.  27.10.2008. Viitattu 28.7.2023.
3. ↑  Korhonen, Jorma: Hei, me tullaan Norjasta.  *Helsingin Sanomat*, 2.11.1996, s. 59. Näköislehti (maksullinen).
4. ↑  Kuolleita: Dipl.insinööri Rolf Christiansen.  *Helsingin Sanomat*, 10.03.1982, s. 16. Näköislehti (maksullinen).
5. ↑  Ringa Margareta Christiansen *geni.com*. Viitattu 29.7.2023.
6. ↑  Mannekiini-Piasta toimittajan rouva.  *HS*, 18.7.1966. Näköislehti (maksullinen).
7. 1 2  Vähätupa, Raija: Pia Määttänen Eevassa 8/1982: "Ratkaisuissani olen rohkea".  *Eeva*, 1982, nro 8. Jutun teksti Internet Archivessa. Viitattu 28.7.2023.
8. ↑  Määttänen, Sakari (teksti), Määttänen, Pia (kuvat): Toveri presidentin voitto.  *Helsingin Sanomat*, 11.03.1973, s. 21. Näköislehti (maksullinen).
9. ↑  Schakir, Taina: Toivotaan, toivotaan päättyy, mutta sille suunnitellaan jatkajaa.  *Helsingin Sanomat*, 13.01.1990, s. 70. Näköislehti (maksullinen).
10. ↑  Kajava, Jukka: Lähimmäistä lähemmäksi.  *Helsingin Sanomat*, 22.12.1981, s. 39. Näköislehti (maksullinen).
11. ↑  Helsingin vaalipiirin ehdokkaiden äänimäärät.  *Helsingin Sanomat*, 18.3.1987, s. 41. Näköislehti (maksullinen).
12. ↑  Muistatko vielä Toivotaan Toivotaan -ohjelman ja sen juontajan Pia Christiansenin? Asuu nyt Espanjassa *Hymy, lähteenä PC:n Facebook-profiili*.  22.3.2021. Viitattu 29.7.2023.

Aiheesta muualla
----------------

* Pia Christiansen, tuolloin Määttänen, Kari Pulkkisen muotokuvassa 1975